O nouă razie polițienească, în Cernica

Sancțiuni de aproape 50.000 de lei, 14 certificate de înmatriculare retrase, 4 seturi de plăcuțe de înmatriculare și 3 permise de conducere au fost reținute

Polițiștii din cadrul Inspectoratului de Poliție Județean Ilfov au desfășurat o nouă acțiune cu efective mărite, tip ”razie”, în comuna Cernica, care a avut drept scop asigurarea unui climat de ordine și siguranță publică, creșterea gradului de siguranță rutieră și combaterea faptelor antisociale.
Carmen ISTRATE
În cadrul acțiunii au fost angrenați polițiști din cadrul structurilor de ordine publică, rutieră, investigații criminale, luptători ai Serviciului pentru Acțiuni Speciale Ilfov, dar și efective din cadrul Inspectoratului de Jandarmi Județean Ilfov.
Au fost legitimate 349 persoane și verificate 269 autovehicule. Au fost aplicate 102 sancțiuni contravenționale, dintre acestea - 98 de sancțiuni contravenționale conform OUG 195/2002 privind circulația pe drumurile publice, iar 3 conform Legii 132/2017, în valoare totală de 49.142,5 lei.
De asemenea, ca măsură complementară au fost retrase 14 certificate de înmatriculare, 4 seturi de plăcuțe de înmatriculare și reținute 3 permise de conducere.
În cadrul acțiunii au fost verificate și persoanele care fac obiectul unor proceduri judiciare.

Polițiștii rutieri au efectuat 79 de testari cu aparatele alcooltest și testări cu aparatele drugtest.

Din traficul rutier

Polițiștii rutieri au depistat în trafic un conducător auto, de 44 de ani, iar în urma testării acestuia cu aparatul alcooltest, acesta a indicat o valoare de 0,71 mg/l alcool pur în aerul expirat, șoferul fiind condus la o unitate spitalicească pentru prelevarea de probe biologice. În urma verificărilor efectuate în bazele de date ale Poliției Române, s-a constatat că bărbatul nu deținea permis de conducere pentru nicio categorie de vehicule, polițiștii continuând cercetările în cadrul unui dosar penal, deschis sub aspectul săvârșirii infracțiunilor de conducerea pe drumurile publice a unui vehicul sub influența băuturilor alcoolice și conducerea unui vehicul fără permis de conducere.
Polițiștii au oprit în trafic un bărbat de 30 de ani. În urma verificării autovehiculului, au fost identificate obiecte contondente, care au fost ridicate pentru continuarea cercetărilor, în cadrul unui dosar penal deschis pentru săvârșirea infracțiunii de portul sau folosirea fără drept de obiecte periculoase.